ከበርበራ ወደብ እስከ ቶጎ ጫሌ የሚደርስ የ230 ኪ.ሜ መንገድ ጥገናና ግንባታ ለማከናወን የመሰረት ድንጋይ ተቀመጠ
ኢትዮጵያ በምስራቅ አፍሪካ የኢኮኖሚ ትስስር ለመፍጠር እያከናወነች ያለውን ጥረት ለማገዝ የሚያስችል ከበርበራ ወደብ እስከ ኢትዮጵያ ሶማሌላንድ ድንበር፣ ቶጎ ጫሌ የሚደርስ የ230 ኪሎ ሜትር መንገድ ጥገና እና ግንባታ ለማከናወን የመሰረት ድንጋይ ተቀመጠ።የዚህ የንግድ መተላለፊያ መንገድ ግንባታ ሙሉ ወጪ የሚሸፈነው በተባበሩት አረብ ኢሚሬቶች ሲሆን በሶስት ምዕራፎች ተገንብቶ በሁለት አመታት ይጠናቀቃል ተብሎ ይጠበቃል።በቦታው የተገኙት የሶማሌ ክልል ምክትል ርዕሰ መስተዳድር አቶ ሙስጠፋ መሀመድ ኡመር የመንገዱ ግንባታ ሲጠናቀቅ ከወደቡ በምስራቁ የኢትዮጵያ ክፍል ያለውን የወጪና ገቢ ንግድ ከማቀላጠፉም ባሻገር የህገወጥ ንግድን ለመከላከልና ለመቆጣጠር ጉልህ ድርሻ እንደሚኖረው ገልጸዋል።የመንገዱ መገንባት ባለሃብቶች ወደ ኢትዮጵያና ሶማሌላንድ ለመስራት የሚያስችል ተጨማሪ አቅም እንደሚፈጥርም ገልጸዋል ፡፡የሶማሌላንድ ፕሬዚዳንት ሙሳ ብሄ አብዲ በበኩላቸው በኢትዮጵያና ሶማሌላንድ የንግድ ኮሪደር ላይ የሰፈነው ሰላምና ፀጥታን ይበልጥ በማጠናከር የሁለቱን አገሮች ዘርፈብዙና ታሪካዊ ግንኙነት ወደ ላቀ ከፍታ ማሸጋገር እንደሚያስችል ተናግረዋል፡፡በቀጣይም የበርበራን ወደብ ለማስፋፋት የኢትዮጵያ፣ ሶማሌላንድና የተባበሩት አረብ ኤሚሬቶች ለመጀመሪያው የግንባታ ምዕራፍ 442 ሚሊዮን የአሜሪካን ዶላር በመመደብ ለማልማት ቀደም ሲል የሶስትዮሽ ፊርማ አኑረዋል።የወደቡ ማስፋፊያና የመንገዱ ግንባታዎች ሲጠናቀቁ በየወሩ የሚስተናገደውን 400 ሺህ ኮንቴይነር በቀላሉ በማንቀሳቀስ የንግድ መጠኑን ማሳደግ ይቻላል።ኢትዮጵያ በወደቡ ላይ የ19 በመቶ ድርሻ ሲኖራት ሶማሌላንድና የተባበሩት አረብ ኤሚሬቶች በቅደም ተከተል የ30 እና 51 በመቶ ድርሻ እንደሚኖራቸው መረጃዎች ያመለክታሉ፡፡ 